ตลาดหุ้นเอเชียสดใส นลท.มั่นใจผลประกอบการบจ.โตตามคาด
ตลาดหุ้นเอเชียสดใส นลท.มั่นใจผลประกอบการบจ.โตตามคาด
7 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (7 ส.ค. 61) ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืน เนื่องจากนักลงทุนยังคงมีมุมมองเป็นบวกต่อผลประกอบการของบริษัทจดทะเบียน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,514.31 จุด เพิ่มขึ้น 6.99 จุด, +0.03%
ดัชนี SSE Composite ตลาดหุ้นจีนเปิดวันนี้ที่ 2,711.74 จุด เพิ่มขึ้น 6.58 จุด, +0.24%
ดัชนี HSI ตลาดหุ้นฮ่องกงเปิดวันนี้ที่ 27,889.44 จุด เพิ่มขึ้น 69.88 จุด, +0.25%
ดัชนี TAIEX ตลาดหุ้นไต้หวันเปิดวันนี้ที่ 11,024.97 จุด เพิ่มขึ้น 0.87 จุด, +0.01%
ดัชนี KOSPI ตลาดหุ้นเกาหลีใต้เปิดวันนี้ที่ 2,290.85 จุด เพิ่มขึ้น 4.35 จุด, +0.19%
ดัชนี FTSE STI ตลาดหุ้นสิงคโปร์เปิดวันนี้ที่ 3,297.91 จุด เพิ่มขึ้น 12.57 จุด, +0.38%
ดัชนี FBMKLCI ตลาดหุ้นมาเลเซียเปิดวันนี้ที่ 1,784.34 จุด เพิ่มขึ้น 4.59 จุด, +0.26%
อย่างไรก็ดี นักลงทุนยังคงวิตกกังวลเกี่ยวกับผลกระทบของสงครามการค้าระหว่างสหรัฐและจีน หลังจากที่จีนขู่ว่าจะเรียกเก็บภาษีจากสินค้านำเข้าจากสหรัฐวงเงิน 6 หมื่นล้านดอลลาร์ โดยคิดอัตราภาษี 25%, 20%, 10% และ 5% ต่อสินค้า 5,207 รายการของสหรัฐฯ ซึ่งจีนจะดำเนินการเรียกเก็บภาษีดังกล่าว หากสหรัฐเดินหน้าจัดเก็บภาษีนำเข้าต่อสินค้าจีนวงเงิน 2 แสนล้านดอลลาร์
นอกจากนี้ บรรยากาศการซื้อขายยังได้รับผลกระทบจากความตึงเครียดด้านการเมืองระหว่างสหรัฐและอิหร่าน โดยทำเนียบขาวประกาศว่า สหรัฐฯ จะรื้อฟื้นมาตรการคว่ำบาตรต่อภาคการเงินและอุตสาหกรรมของอิหร่าน ซึ่งจะเริ่มมีผลบังคับใช้วันนี้ และถือเป็นมาตรการรอบแรก ก่อนที่สหรัฐฯจะออกมาตรการคว่ำบาตรรอบ 2 ในเดือนพ.ย. ซึ่งจะพุ่งเป้าไปยังการทำธุรกรรมของธนาคารกลาง การส่งออกน้ำมัน และการขนส่งสินค้าทางเรือของอิหร่าน